SRK बोले- हमारी उम्मीदों का नया घर; अक्षय ने कहा- इसे देख कर गर्व हो रहा
Parliament Building Inauguration - Bollywood Celebrities Reaction. आज यानी 18 मई को पीएम नरेंद्र मोदी ने नई संसद भवन का उद्धाटन किया। इस मौके पर बॉलीवुड सेलिब्रिटीज का भी रिएक्शन आया है। शाहरुख खान ने अपने सोशल मीडिया पर नई संसद का एक वीडियो शेयर
आज यानी 28 मई को पीएम नरेंद्र मोदी ने नई संसद भवन बिल्डिंग का उद्घाटन किया। इस मौके पर बॉलीवुड सेलिब्रिटीज का भी रिएक्शन आया है। शाहरुख खान ने अपने सोशल मीडिया पर नई संसद का एक वीडियो शेयर कर देशवासियों और पीएम मोदी को बधाई दी है। उन्होंने कहा कि ये संसद भवन हमारी उम्मीदों का नया घर है।
इसके अलावा अक्षय कुमार और रजनीकांत जैसे सुपरस्टार्स ने भी अपनी खुशी जाहिर की है। पीएम मोदी ने 26 मई को नई संसद भवन का एक वीडियो शेयर किया था। शेयर करते वक्त उन्होंने लोगों से अपील की थी कि वे इस वीडियो को अपनी आवाज दें। पीएम की अपील को मानते हुए शाहरुख और अक्षय कुमार ने इसे अपनी आवाज दी।
शाहरुख ने लिखा- हमारा प्रतिनिधित्व करने वाले लोगों के लिए ये शानदार घर है
शाहरुख ने वीडियो को अपनी आवाज देते हुए कहा- ये नया घर इतना बड़ा हो कि इसमें देश के हर कोने के लोगों के लिए घर बन सकें। इस घर की बाहें इतनी चौड़ी हो कि देश की हर जाति- प्रजाति और हर धर्म को प्यार कर सकें। इसकी नजर इतनी गहरी हो कि देश के हर एक नागरिक को देख सके।
शाहरुख ने इसके अलावा एक ट्वीट भी किया। उन्होंने लिखा, 'हमारे संविधान को बनाए रखने वाले, हमारे लोगों का प्रतिनिधित्व करने वाले और देश की विविधता की रक्षा करने वाले लोगों के लिए ये कितना शानदार घर है। ये भले ही एक नए भारत का नया संसद भवन है लेकिन ये भारत की सदियों पुरानी गौरवशाली इतिहास को दर्शाता है।'
पीएम मोदी ने भी शाहरुख के ट्वीट को रिट्वीट करते हुए लिखा, 'आपने अपनी भावनाओं को अच्छे से व्यक्त किया है। नया संसद भवन लोकतांत्रिक शक्ति और प्रगति का प्रतीक है। ये परंपरा को आधुनिकता के साथ जोड़ती है।'
नई संसद भवन को देख कर गर्व हो रहा- अक्षय
अक्षय कुमार ने वीडियो में कहा- जब मैं बचपन में दिल्ली में रहता था तो अपने माता-पिता के साथ इंडिया गेट के आस-पास घूमने निकलता था। मैं देखता था कि सारी बिल्डिंग अंग्रेजों द्वारा बनाई गई हैं। आज जब मैं इस नई बिल्डिंग को देख रहा हूं तो मेरा दिल खुशी के मारे झूम रहा है।
अक्षय ने वीडियो के साथ ट्वीट में लिखा, 'नई संसद भवन को देख कर बहुत गर्व हो रहा है। मैं चाहता हूं कि ये आने वाले समय में भारत के विकास का प्रतीक बनें।'
पीएम मोदी ने अक्षय के ट्वीट में जवाब में लिखा, 'आपने काफी अच्छे तरीके से अपने विचार व्यक्त किए हैं। हमारी नई संसद वास्तव में हमारे लोकतंत्र का प्रकाश स्तंभ है। यह देश की समृद्ध विरासत और भविष्य की संभावनाओं को दर्शाता है।'
तमिलों का अभिमान बढ़ाने के लिए पीएम मोदी का आभार- रजनीकांत
रजनीकांत ने ट्वीट कर लिखा, 'तमिल शक्ति का प्रतीक, राजदंड अब भारत की संसद भवन की शोभा बढ़ाएगा। तमिल समुदाय के लोगों का अभिमान बढ़ाने के लिए पीएम मोदी का बहुत-बहुत आभार।'
पीएम मोदी ने नई संसद भवन का उद्घाटन किया
आज हवन और मंत्रोच्चार के बीच प्रधानमंत्री नरेंद्र मोदी ने नई संसद का उद्घाटन किया। पूजन के बाद तमिलनाडु के मठों से आए अधीनम ने PM मोदी को सेंगोल सौंपा। प्रधानमंत्री ने दंडवत प्रणाम के बाद इसे संसद में स्पीकर की कुर्सी के बगल स्थापित किया। इस दौरान लोकसभा स्पीकर ओम बिड़ला उनके साथ मौजूद थे।
सेंगोल स्थापना के बाद PM मोदी ने श्रमयोगियों का सम्मान किया, जो संसद के निर्माण में शामिल थे। इसके बाद सर्वधर्म सभा हुई। प्रार्थना सभा में केंद्रीय मंत्री और राज्यों के मुख्यमंत्री मौजूद थे।
PM मोदी सुबह 7:30 बजे संसद पहुंचे और सबसे पहले राष्ट्रपिता महात्मा गांधी को नमन किया और फिर पूजन में शामिल हुए।